C 47/100
LV
Eiropas Savienības Oficiālais Vēstnesis
7.2.2023.
Trešdiena, 2022. gada 6. jūlijs
81. mudina Bosniju un Hercegovinu pastiprināt centienus cīņā pret pārrobežu noziedzību, jo īpaši cilvēku un ieroču tirdzniecību un nelikumīgu robežšķērsošanu, un iesaka Bosnijai un Hercegovinai laikus noslēgt statusa nolīgumu ar Eiropas Robežu un krasta apsardzes aģentūru (Frontex), kas veicinātu labāku tās robežu aizsardzību un pārvaldību; mudina gan aģentūru, gan Bosniju un Hercegovinu nodrošināt robežu pārvaldību, pilnībā ievērojot pamattiesības;
Ārpolitika un drošība
82. aicina visus reģiona līderus veicināt stabilitāti un saspīlējuma mazināšanu, izvairoties no pārmērīgām un musinošām piezīmēm, kas turklāt negatīvi ietekmē stabilitāti, valsts demokratizāciju un notiekošo reformu procesu, un stiprināt labas kaimiņattiecības un darbu pie pašreizējo divpusējo jautājumu risināšanas; pauž bažas par draudiem, ka pēc Krievijas agresīvā kara pret Ukrainu varētu notikt politiskā destabilizācija Bosnijā un Hercegovinā un Rietumbalkānu reģionā;
83. atzinīgi vērtē Bosnijas un Hercegovinas aizvien lielāko saskaņotību ar ES kopējo ārpolitiku un drošības politiku, balsojumā nosodot Krievijas iebrukumu Ukrainā; tomēr pauž nožēlu par to, ka daži politiskie dalībnieki bloķē sankciju īstenošanu pret Krieviju un Baltkrieviju pēc iebrukuma Ukrainā; tādēļ aicina šos dalībniekus Bosnijā un Hercegovinā ievērot valsts starptautiskās saistības un nodrošināt valsts politikas atbilstību attiecīgajiem Padomes lēmumiem par ierobežojošiem pasākumiem saistībā ar Krievijas iebrukumu Ukrainā;
84. atzinīgi vērtē Bosnijas un Hercegovinas Ministru padomes lēmumus sekmēt Ukrainas bēgļu iebraukšanu un pagarināt viņu uzturēšanās atļaujas;
85. brīdina par Krievijas pastāvīgo interesi destabilizēt reģionu un tā virzību uz Eiropu; nosoda Krievijas atbalstu SR administratīvās vienības separātistu politikai un joprojām pauž bažas par Bosnijas un Hercegovinas un Kremļa ievērojamu politisko dalībnieku pastāvīgu viedokļu saskaņošanu un draudzīgām saiknēm; mudina visus dalībniekus ātri un nepārprotami distancēties no Putina režīma; pauž bažas par Krievijas plāniem atvērt “humanitāro centru” Banjalukā, kas militāro sadarbību nomaskētu kā civilās darbības, un aicina Bosnijas un Hercegovinas iestādes anulēt jebkādu vienošanos par tā atvēršanu;
86. pauž lielas bažas par to, ka Krievijas un Ķīnas uzbrukumi, kas izpaužas kā ārvalstu iejaukšanās un dezinformācijas kampaņas, īpaši smagi skar ES kandidātvalstis Rietumbalkānos; pauž satraukumu par to, ka Ungārija un Serbija palīdz Ķīnai un Krievijai sasniegt to ģeopolitiskos mērķus; pauž dziļas bažas par dezinformācijas izplatīšanos saistībā ar Krievijas agresiju pret Ukrainu; aicina iestādes rīkoties koordinācijā ar ES, lai cīnītos pret dezinformāciju un citiem hibrīddraudiem; iesaka sākt dialogus ar Rietumbalkānu pilsonisko sabiedrību un privāto sektoru, lai šajā reģionā koordinētu dezinformācijas apkarošanas centienus, iekļaujot reģionālās zināšanas; uzsver, ka ES ir jāuzlabo aktīva stratēģiskā komunikācija; šajā sakarībā aicina Komisiju izveidot infrastruktūru, kas nepieciešama dezinformācijas draudu apkarošanai, un aicina EĀDD paplašināt StratCom uzraudzību, lai koncentrētos uz pārrobežu dezinformācijas draudiem, ko rada Rietumbalkānu valstis un to kaimiņvalstis;
87. mudina ES veikt konkrētus pasākumus, lai integrētu Rietumbalkānus un Bosniju un Hercegovinu plašākā stratēģiskā un drošības kontekstā, ņemot vērā arī Krievijas agresiju pret Ukrainu, dezinformāciju un ļaunprātīgu iejaukšanos, kas destabilizē valsti un reģionu; uzsver, ka ES ir jāpalielina Bosnijai un Hercegovinai sniegtā palīdzība un tehniskās zināšanas tās kiberdrošības nolūkiem;
88. atzinīgi vērtē Eiropadomes 2022. gada 23. jūnija secinājumos minēto gatavību Bosnijai un Hercegovinai piešķirt kandidātvalsts statusu un pieņem zināšanai Eiropadomes aicinājumu Komisijai nekavējoties ziņot Padomei par tās atzinumā izklāstīto 14 būtisko prioritāšu īstenošanu, īpašu uzmanību pievēršot tām prioritātēm, kas veido būtisku reformu kopumu, lai Eiropadome varētu atgriezties pie lēmuma pieņemšanas šajā jautājumā; uzsver, ka kandidātvalsts statusa piešķiršana varētu palīdzēt mazināt nacionālistisko retoriku, etnisko šķelšanos, iedvesmot optimismu un radīt labākas Eiropas nākotnes izredzes Bosnijas un Hercegovinas iedzīvotājiem; uzsver, cik svarīgs Bosnijai un Hercegovinai ir vēstījums, ko sniedz atbalsts un ticamas pievienošanās perspektīva;